OBSH: Vaksina kundër gripit të derrit është e sigurt
Organizata Botërore e Shëndetësisë thotë se ka marrë njoftime për më shumë se 440 mijë raste të konfirmuara të gripit të derrit H1N1 dh
Grupi Strategjik Këshillimor i Ekspertëve të Imunizimit këshillon Organizatën Botërore të Shëndetësisë mbi vaksinat dhe politikat e imunizimit. Ky grup ka zhvilluar disa takime gjatë ditëve të fundit dhe ka dalë me disa rekomandime mbi përdorimin e vaksinës së gripit të derrit H1N1. Drejtoresha e Iniciativës për Kërkimet e Vaksinave në OBSH, Mari Pol Kini thotë se Grupi Strategjik Këshillimor i Ekspertëve të Imunizimit i ka bazuar rekomandimet e veta në shqyrtimin e kujdeshëm të testimeve klinike që po zhvillohen për të parë efikasitetin dhe sigurinë e vaksinës dhe vendimet rregullatore kombëtare. Organizata Botërore e Shëndetësisë thotë se ka marrë njoftime për më shumë se 440 mijë raste të konfirmuara të gripit të derrit H1N1 dhe mbi pesë mijë 700 vdekje. Ajo thotë se në të gjithë botën, adoleshentët dhe të rinjtë vazhdojnë të përbëjnë shumicën e rasteve, ndërsa të shtruarit në spital janë kryesisht fëmijët e vegjël. OBSH-ja thotë se, gjithsej, 7 deri në 10 përqind të pacientëve të shtruar në spital janë gra gjatë tremujorit të dytë apo të tretë të shtatzanisë. Ajo thotë se gratë shtatzëna kanë 10 herë më tepër shanse të kenë nevojë për reanimacion krahasuar me popullsinë e përgjithshme. Doktor Kini thotë se ka shumë informacione të gabuara mbi sigurinë e vaksinës, dhe kryesisht kur bëhet fjalë për gratë shtatzëna. Ajo thotë se Grupi Strategjik Këshillimor i Ekspertëve të Imunizimit nuk ka të njëjtin mendim. Ndërkohë, doktor Kini thotë se OBSH-ja deri tani ka siguruar 156 milion doza vaksine të gripit H1N1 dhe shpreson të arrijë në 200 milion doza së shpejti. Ajo thotë se 16 vende në zhvillim do të jenë të parët që do të marrin donacione të vaksinave nga fundi i nëntorit apo fillimi i dhjetorit. Ajo thotë se pritet që vendet në zhvillim t’i përdorin furnizimet e tyre të kufizuara për të imunizuar fillimisht punonjësit e shëndetësisë. //bsa//